F'Mejju li għadda t-total ta' operazzjonijiet li sar fl-isptar Mater Dei kien ta' 5013, dan kien ifisser żieda ta' 544 operazzjoni fuq l-istess xahar is-sena ta' qabel. 4398 (88%) tal-operazzjonijiet li saru f'Mejju kienu operazzjonijiet pjanati (electives) filwaqt li 615 (12%) kienu operazzjonijiet ta' emerġenza. F'kumment li ta l-Ministru għas-Saħħa Chris Fearne dwar din iż-żieda ta' operazzjonijiet, qal li huwa sodisfatt li b'impenn sħiħ mill-istaff kollu ta' Mater Dei is-suċċessi għal dan l-isptar qed ikomplu jiżdiedu. "L-2014 kienet sena rekord fl-ammont ta' operazzjonijiet li saru. Fl-2015 qbiżna dak ir-rekord. S'issa bqajna nżidu l-operazzjonijiet biex nibqgħu mexjin fid-direzzjoni t-tajba u għal darb oħra nkomplu nnaqqsu l-listi ta' stennija li kienħ warah gvern Nazzjonalista," qal Fearne. Il-Ministru qal li barra operazzjonijiet fl-Isptar Mater Dei jsiru wkoll operazzjonijiet minuri fiċ-Ċentru tas-Saħħa tal-Mosta, kif ukoll fl-Isptar Boffa fejn għad hemm id-Dipartiment tad-Dermatoloġija. Barra minn hekk il-Ministru fakkar ukoll li qegħdin isiru numru ta' operazzjonijiet kemm żgħar kif ukoll maġġuri fi sptarijiet privati li għalihom iħallas il-Gvern. Intant bejn Jannar u Mejju tal-2015 kienu saru total ta' 21,961 operazzjoni, filwaqt li bejn Jannar u Mejju ta' din is-sena saru total ta' 23, 276. Dan ifisser li fuq l-ewwel ħames xhur tas-sena kien hemm żieda ta' 1,315-il operazzjoni.